Id-Deċiżjoni tal-Kummissjoni
tal-25 ta’ Frar 1999
li temenda d-Deċiżjoni 92/452/KEE li telenka lista ta’ gruppi ta’ ġbir ta’ embrijuni u gruppi ta’ produzzjoni ta’ embrijuni approvati f’pajjiżi terzi għall-esportazzjoni ta’ embrijuni ta’ bovini lejn il-Komunità
(notifikata permezz tad-dokument numru C(1999) 417)
(Test b’relevanza għaż-ŻEE)
(1999/204/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/556/KEE tal-25 ta’ Settembru 1989 dwar il-kondizzjonijiet tas-saħħa ta’ annimali li tirregola l-kummerċ intra-komunitarju dwar l-embrijuni ta’ annimali domestiċi ta’ l-ispeċe tal-bovini, kif ukoll l-importazzjoni tagħhom minn pajjiżi terzi [1], kif l-aħħar emendata bl-Att ta’ l-Adeżjoni ta’ l-Awstrija, il-Finlandja u l-Isvezja, u partikolarment l-Artikolu 8 tagħha,
Billi d-Deċiżjoni tal-Kummissjoni 92/452/KEE [2], kif l-aħħar emendata bid-Deċiżjoni 97/249/KE [3], telenka lista ta’ gruppi ta’ ġbir ta’ embrijuni u gruppi ta’ produzzjoni ta’ embrijuni approvati f’pajjiżi terzi għall-esportazzjoni ta’ embrijuni ta’ annimali domestiċi ta’ l-ispeċe tal-bovini lejn il-Komunità;
Billi s-servizzi veterinarji kompetenti ta’ l-Awstralja, il-Kanada u l-Istati Uniti ta’ l-Amerika kienu ppreżentaw talbiet għal emendi għal-listi ta’ gruppi uffiċjalment approvati fit-territorji tagħhom għall-esportazzjoni ta’ embrijuni ta’ annimali domestiċi ta’ l-ispeċe tal-bovini lejn il-Komunità; billi huwa għalhekk meħtieġ li tkun emendata l-lista ta’ gruppi approvati; billi garanziji li jirrigwardaw il-konformità mal-ħtiġijiet speċifikati fl-Artikolu 8 tad-Direttiva 89/556/KEE kienu waslu għand il-Kummissjoni;
Billi l-lista ta’ gruppi approvati ta’ ġbir u produzzjoni fl-Anness tad-Deċiżjoni 92/452/KEE kienet ġiet emendata diversi drabi; billi għalhekk huwa xieraq li tkun ikkonsolidata dik il-lista, billi jittieħed akkont tal-modifiki magħmula sa minn meta kien hemm l-adozzjoni ta’ din id-Deċiżjoni;
Billi iżda l-miżuri kif ipprovduti f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Il-gruppi ta’ ġbir u produzzjoni ta’ embrijuni elenkati fl-Anness huma b’hekk approvati għall-esportazzjoni lejn il-Komunità ta’ embrijuni ta’ annimali domestiċi ta’ l-ispeċi tal-bovini.
Artikolu 2
L-Anness tad-Deċiżjoni 92/452/KEE huwa mibdul bl-Anness ta’ din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fil-25 ta’ Frar 1999.